O‘zbekiston Respublikasi Prezidentining 2013-yil 11-iyuldagi PF-4547-son “Ish haqi, pensiyalar, stipendiyalar va nafaqalar miqdorini oshirish to‘g‘risida”gi Farmoni bo‘yicha pensiyalarni qayta hisoblash tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2013-yil 11-iyuldagi PF-4547-son “Ish haqi, pensiyalar, stipendiyalar va nafaqalar miqdorini oshirish to‘g‘risida”gi Farmoniga (O‘zbekiston Respublikasi qonun hujjatlari to‘plami, 2013-y., 28-son, 357-modda) muvofiq buyuraman:
 1. O‘zbekiston Respublikasi Prezidentining 2013-yil 11-iyuldagi PF-4547-son “Ish haqi, pensiyalar, stipendiyalar va nafaqalar miqdorini oshirish to‘g‘risida”gi Farmoni bo‘yicha pensiyalarni qayta hisoblash tartibi to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi moliya vazirining 2012-yil 19-noyabrdagi 82-son “O‘zbekiston Respublikasi Prezidentining 2012-yil 9-noyabrdagi PF-4482-sonli “Ish haqi, pensiyalar, stipendiyalar va ijtimoiy nafaqalar miqdorini oshirish to‘g‘risida”gi Farmoni bo‘yicha pensiyalarni qayta hisoblash tartibi to‘g‘risidagi nizomni tasdiqlash haqida”gi buyrug‘i (ro‘yxat raqami 2401, 2012-yil 21-noyabr) (O‘zbekiston Respublikasi qonun hujjatlari to‘plami, 2012-y., 46-47-son, 531-modda) o‘z kuchini yo‘qotgan deb hisoblansin.
 3. Mazkur buyruq rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Prezidentining 2013-yil 11-iyuldagi “Ish haqi, pensiyalar, stipendiyalar va nafaqalar miqdorini oshirish to‘g‘risida”gi PF-4547-sonli Farmonining (O‘zbekiston Respublikasi qonun hujjatlari to‘plami, 2013-y., 28-son, 357-modda) 4-bandiga muvofiq, pensiyalarni qayta hisoblash tartibini belgilaydi.
 1. 2013-yil 15-avgustdan O‘zbekiston Respublikasi hududida eng kam:
 ish haqi — oyiga 91 530 so‘m;
 yoshga doir pensiyalar — oyiga 179 020 so‘m;
 bolalikdan nogironlarga beriladigan nafaqa — oyiga 179 020 so‘m;
 zarur ish stajiga ega bo‘lmagan keksa yoshdagi va mehnatga layoqatsiz fuqarolarga beriladigan nafaqa — oyiga 109 850 so‘m miqdorida belgilandi.
 2. Yakka tartibdagi koeffitsiyentlarni (2011-yil 1-oktabrdan amalga kiritilgan) qo‘llagan holda yangi tayinlanadigan pensiyalar hisoblab chiqariladigan ish haqini tenglashtirish uchun ushbu Nizomning ilovasiga muvofiq eng kam oylik ish haqi miqdorlari qo‘llaniladi.
 3. 2013-yilning avgust oyi uchun O‘zbekiston Respublikasi Moliya vazirligi huzuridagi budjetdan tashqari Pensiya jamg‘armasining tuman (shahar) bo‘limlari tomonidan pensiyalar va nafaqalarni to‘lash qaydnomalari hamda pochta pul o‘tkazmalari, pensiyalar va nafaqalar miqdorlari 1,075 baravarga oshganligini inobatga olgan holda, qonun hujjatlarida belgilangan muddatlarda tuziladi.
 4. Pensiyani hisob-kitob qilish uchun eng kam ish haqining sakkiz baravaridan (91 530 so‘m x 8 = 732 240 so‘m) ortiq bo‘lmagan o‘rtacha oylik ish haqi inobatga olinadi.
 5. Yakka tartibdagi koeffitsiyentlar qo‘llanilgan o‘rtacha oylik ish haqi miqdori eng kam ish haqining sakkiz baravari va undan yuqori miqdorida bo‘lgan hollarda, pensiyalarni qayta hisoblashni amalga oshirishda ish haqi miqdori eng kam ish haqining sakkiz baravari 732 240 so‘m (91 530 so‘m x 8) bilan chegaralanib, ish stajining davomiyligiga bog‘liq ravishda pensiyalarni hisoblash uchun qabul qilingan foizlarga ko‘paytiriladi.
 6. Yoshga doir yoki I va II guruh nogironlik bo‘yicha pensionerlar “Fuqarolarning davlat pensiya ta’minoti to‘g‘risida”gi (O‘zbekiston Respublikasi Oliy Kengashining Axborotnomasi, 1993-y., 9-son, 338-modda) O‘zbekiston Respublikasi Qonunining 7 va 17-moddalariga muvofiq, pensiya tayinlash uchun zarur ish stajiga ega bo‘lmagan taqdirda, qayta hisoblashdagi pensiya miqdori mavjud stajga mutanosib ravishda belgilanadi.
 7. Barcha hollarda pensiyalarga ustama eng kam ish haqidan (91 530 so‘m) kelib chiqib aniqlanadi.
 8. Mazkur Nizom O‘zbekiston Respublikasi Mehnat va aholini ijtimoiy muhofaza qilish vazirligi bilan kelishilgan.